મૂળ કવિતામાં ‘ભાણી’નો અર્થ છે ‘ભાણી’ નામની ગરીબ સ્ત્રી. મારી કવિતામાં – જોકે કવિતામાં તો ન કહેવાય – કારણ કે, અત્યાર સુધી આગળ કશું સૂઝ્યું નથી, પણ મારી પૂરી નહિ થયેલી અને મોટા ભાગે પૂરી નહિ થનારી એવી કવિતાની ઉપરની બે પંક્તિઓમાં ‘ભાણી’નો અર્થ – સ્ત્રી. પણ ના – કોઈ પણ સ્ત્રી એવો અર્થ તો નહિ કરી શકાય; કારણ કે, અમેરિકા, રશિયા, ઇંગ્લેન્ડ જેવા દેશોમાં સ્ત્રીઓ બાવાં-જાળાં પાડે છે કે નહિ – દિવાળીના દિવસોમાં નહિ તો નાતાલના દિવસોમાં બાવાં-જાળાં પાડે છે કે તેની મને ખબર નથી. ભૂગોળના પ્રાધ્યાપક એવા એક મિત્રને પૂછ્યું તો કહે, ‘ભૂગોળના કોઈ પુસ્તકમાં આ અંગે કશું વાંચવામાં આવ્યું નથી, પણ તમે ગૂગલ પર સર્ચ કરો!’